Okresná prokuratúra Košice II 
Mojmírova 5, 040 46 Košice 1 	

Sp. zn. : 4 Pv 617/14/8803	Košice II, 18.3.2015
EEČ : 2-64-75-2015

U Z N E S E N I E

Trestná vec:	obvinená XXXXX 
Trestný čin:	krivé obvinenie podľa § 174 odsek 1, odsek 2 Trestného zákona číslo 140/1961 Zbierky zákonov v znení zákona číslo 13/1998 Zbierky zákonov a iné trestné činy

Rozhodol: 	prokurátor Okresnej prokuratúry Košice II
Podľa § 215 odsek 1 písmeno d (§ 9 odsek 1 písmeno a) Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
V trestnej veci vedenej proti obv. XXXXX pre trestný čin krivého obvinenia podľa § 174 ods. 1, ods. 2 Trestného zákona účinného v čase spáchania skutku a pre trestný čin krivej výpovede a nepravdivého znaleckého posudku podľa § 175 ods. 1 písm. a) Trestného zákona účinného v čase spáchania skutku, ktorých sa mala dopustiť na tom skutkovom základe, že

dňa 29.6.1998 v čase od 14.00 hod. do 15.00 hod. v Košiciach vo FNsLP na ul. Rastislavovej č. 43, kde bola hospitalizovaná po zákonnom poučení na zápisnicu svedka - poškodeného pred vyšetrovateľom KR PZ XXXXX v trestnej veci vedenej pod sp. zn. ČVS: KÚV-79/10-1998 lživo vypovedala a krivo obvinila z trestného činu pošk. XXXXX v úmysle privodiť jeho trestné stíhanie, v dôsledku čoho bol menovaný zadržaný a vzatý do väzby,

lebo trestné stíhanie je neprípustné, preto že je  trestné stíhanie premlčané,

Odôvodnenie:
Uznesením vyšetrovateľa Okresného úradu vyšetrovania PZ XXXXX II, sp. zn. OUV-1012/10-K2-1998 zo dňa 15.12.1998 bolo podľa § 160 ods. 1 Tr. poriadku vznesené obvinenie XXXXX pre trestný čin krivého obvinenia podľa § 174 ods. 1, ods. 2 Trestného zákona účinného v čase spáchania skutku a pre trestný čin krivej výpovede a nepravdivého znaleckého posudku podľa § 175 ods. 1 písm. a) Trestného zákona účinného v čase spáchania skutku na tom skutkovom základe ako je to uvedené vo výrokovej časti tohoto uznesenia. 

	Uznesením vyšetrovateľa Okresného úradu vyšetrovania PZ XXXXX II, sp. zn. OUV-1012/10-K2-1998 zo dňa 12.2.1999 bolo trestné stíhanie podľa § 173 ods. 1 písm. a) Tr. poriadku prerušené nakoľko pre neprítomnosť pošk. XXXXX nebolo možné vec náležite objasniť. Z vyšetrovacieho spisu je zrejmé, že menovaný na predvolania vyšetrovateľa nereagoval a vykonanými previerkami v mieste trvalého bydliska ako aj v mieste prechodného bydliska menovaného bolo zistené, že tento sa na uvedených miestach dlhodobo nenachádza. Vykonanou lustráciou bolo zistené, že menovaný nemá nahlásené iné miesto pobytu.

Uznesením vyšetrovateľa OR PZ OKP XXXXX, sp. zn. ORP-315/1-VYS-KE-2015 zo dňa 16.2.2015 bolo podľa § 228 ods. 5 Tr. poriadku v trestnom stíhaní pokračované, nakoľko dôvody prerušenia trestného stíhania pominuli.

Vyšetrovateľ OR PZ OKP XXXXX dňa 2.3.2015 predložil na Okresnú prokuratúru XXXXX II spisový materiál s návrhom na zastavenie trestného stíhania proti obv. XXXXX pre trestný čin krivého obvinenia podľa § 174 ods. 1, ods. 2 Trestného zákona účinného v čase spáchania skutku a pre trestný čin krivej výpovede a nepravdivého znaleckého posudku podľa § 175 ods. 1 písm. a) Trestného zákona účinného v čase spáchania skutku a to podľa § 215 ods. 1 písm. d) Tr. poriadku s poukazom na ust. § 9 ods. 1 písm. a) Tr. poriadku.  

Skutok, pre ktorý bolo vznesené obvinenie XXXXX bol právne kvalifikovaný ako trestný čin krivého obvinenia podľa § 174 ods. 1, ods. 2 Trestného zákona účinného v čase spáchania skutku a trestný čin krivej výpovede a nepravdivého znaleckého posudku podľa § 175 ods. 1 písm. a) Trestného zákona účinného v čase spáchania skutku, pričom dátumom spáchania a teda aj dokonania trestného činu je v tomto prípade deň 29.6.1998, kde pri prísnejšom z uvedených trestných činov je trestná sadzba odňatia slobody tri roky až osem rokov.

Je potrebné poukázať na skutočnosť, že trestné stíhanie obvinenej bolo naposledy prerušené podľa § 173 ods. 1 písm. a) Tr. poriadku účinného v čase spáchania skutku uznesením vyšetrovateľa Okresného úradu vyšetrovania PZ XXXXX II, sp. zn. OUV-1012/10-K2-1998 zo dňa 12.2.1999 a pokračované podľa § 228 ods. 5 Tr. poriadku uznesením vyšetrovateľa OR PZ OKP XXXXX sp. zn. ORP-315/1-VYS-KE-2015 zo dňa 16.2.2015.
     
Podľa § 67 ods. 1 Tr. zákona účinného v čase spáchania skutku trestnosť činu zaniká uplynutím premlčacej doby, ktorá je:

a) dvadsať rokov, ak ide o trestný čin, za ktorý tento zákon v osobitnej časti dovoľuje uložiť výnimočný trest, 
b) desať rokov, ak je horná hranica trestnej sadzby odňatia slobody najmenej desať rokov, 
c) päť rokov, ak je horná hranica trestnej sadzby odňatia slobody najmenej tri roky, 
d) tri roky pri ostatných trestných činoch.

(2) Do premlčacej doby sa nezapočítava

a) doba, po ktorú nebolo možné páchateľa postaviť pred súd pre zákonnú prekážku, 
b) doba, po ktorú sa páchateľ zdržiaval v cudzine, 
c) skúšobná doba podmienečného zastavenia trestného stíhania.

(3) Premlčanie trestného stíhania sa prerušuje

a) vznesením obvinenia pre trestný čin, o premlčanie ktorého ide, ako aj po ňom nasledujúcimi úkonmi policajného orgánu, vyšetrovateľa, prokurátora alebo súdu smerujúcimi k trestnému stíhaniu páchateľa, alebo
b) ak páchateľ spáchal v premlčacej dobe trestný čin nový, na ktorý tento zákon ustanovuje trest rovnaký alebo prísnejší.

(4) Prerušením premlčania sa začína nová premlčacia doba.
Z vyšetrovacieho spisu je zrejmé, že od vydania uznesenia o prerušení trestného stíhania t.j. od 12.2.1999 nebol orgánmi činnými v trestnom konaní vykonaný žiaden relevantný úkon, ktorý by prerušoval plynutie premlčacej doby trestného stíhania, resp. na základe ktorého by došlo k spočívaniu premlčacej doby.

Vzhľadom na trestnú sadzbu prísnejšieho trestného činu krivého obvinenia podľa § 174 ods. 1, ods. 2 Trestného zákona účinného v čase spáchania skutku, pre ktorý bolo obvinenej vznesené obvinenie a aktuálny odpis z registra trestov obvinenej je možné konštatovať, že premlčacia doba v danej trestnej veci uplynula dňa 12.2.2004.

          Podľa § 215 ods. 1 písm. d) Tr. por. prokurátor zastaví trestné stíhanie, ak je trestné stíhanie neprípustné podľa § 9 Tr. poriadku.

Podľa § 9 ods. 1 písm. a) Tr. poriadku trestné stíhanie nemožno začať a ak bolo už začaté, nemožno v ňom pokračovať a musí byť zastavené ak je trestné stíhanie premlčané.

Podľa § 2 ods. 1 Trestného zákona trestnosť činu sa posudzuje a trest sa ukladá podľa zákona účinného v čase, keď bol čin spáchaný. Ak v čase medzi spáchaním činu a vynesením rozsudku nadobudnú účinnosť viaceré zákony, trestnosť činu sa posudzuje a trest sa ukladá podľa zákona, ktorý je pre páchateľa priaznivejší.

Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. V trestnom stíhaní sa však pokračuje, ak  obvinený vyhlási do troch dní odvtedy, čo mu bolo uznesenie o zastavení trestného stíhania oznámené, že na prejednaní veci trvá.

Mgr. Miloš Svat
prokurátor